«Norges Skaal»
Lydeksempel
**«Norges Skaal»**, bedre kjent under sin førstelinje «For Norge, Kiempers Fødeland», er en drikkevise som ble skrevet i 1771 av senere biskop Johan Nordahl Brun (1745–1816).

Innholdet ble oppfattet som et opprør mot kongemakten i helstaten Danmark-Norge i så stor grad at den ble beslaglagt da den ble forsøkt trykket i 1772. Først i 1782 ble sangen etter mangt å dømme trykket og utgitt første gang, i Trondhjem. Daværende rektor ved katedralskolen oppfattet Nordahl Brun som en rebell, og forsøkte å kjøpe opp alle eksemplarene for å hindre spredning.

Senere diktet Nordahl Brun sangen om og gjorde den til et uttrykk for kongetroskap. Han skrev for eksempel linjer som disse: «Nej den skal ej i Norge boe / Som ej er Ven og Konge troe», men denne omskrevende versjonen har ikke overlevd.

Status som nasjonalsang først på 1800-tallet
--------------------------------------------

Eilif Peterssens historiemaleri «En Aften i Det norske Selskab» fra 1892 viser den patriotiske herreklubben for norske studenter i København fra 1770-tallet. I profil i døråpningen bak står Johan Nordahl Brun. Han skrev «Norges Skaal» («For Norge, Kiempers Fødeland») i 1782.
«Norges Skaal» ble tidlig populær, og mange kunne den utenat. Den ble ofte sunget i selskaper. Under nasjonsbyggingsperioden på 1800-tallet fikk den en uoffisiell status som Norges nasjonalsang; Henrik Wergeland kalte sangen «en norsk marseillaise», og brukte versemålet i flere tekster som kunne synges til samme melodi; blant annet fedrelandssangene «Det er min Sjel en frydfuld Trang» og «Vi ere en Nation vi med». Sistnevnte er den første norske fedrelandssang skrevet med tanke på barn. Teksten legges i barnemunn og fører en slags 'dialog' med Bruns vise. Barna synger om fedreland og frihet, og understreker at de slett ikke er kjemper, kun «en Alen lange». Til gjengjeld er de mange, ja, utgjør en egen nasjon som elsker sitt vakre fedreland og vil ta vare på dets frihet.

Som nasjonalsang ble Norges Skaal avløst av Henrik Anker Bjerregaards «Sønner af Norge», også kalt Norges «kronede nasjonalsang», inntil folket selv tok Bjørnsons «Ja, vi elsker» til sitt hjerte og gjorde den til Norges nasjonalsang.

Teksten på *Norges Skaal*
-------------------------

«Norsk Drikke Vise.» fra boka *Sketches on a tour to Copenhagen, through Norway and Sweden* av Jens Wolff utgitt 1816 Foto: Nasjonalbiblioteket 
*For Norge, Kjæmpers Fødeland,*
*Vi denne Skaal vil tømme,*
*Og naar vi først faae Blod paa Tand,*
*Vi sødt om Frihed drømme;*
*Dog vaagne vi vel op engang*
*Og bryde Lænker, Baand og Tvang;*
*For Norge, Kjæmpers Fødeland,*
*Vi denne Skaal udtømme!*
*Hver tapper Helt, blandt Klipper fød,*
*Vi drikke vil til Ære;*
*Hver ærlig Norsk, som Lænker brød,*
*Skal evig elsket være!*
*Den vrede Livvagts Vaabenbrag*
*Forklarer trolig Nordmænds Sag.*
*Hver ærlig Norsk, blandt Klipper fød,*
*Vi drikke nu til Ære!* 
*En Skaal for Dig, min kjække Ven,*
*Og for de norske Piger!*
*Og har Du en, saa Skaal for den!*
*Og Skam faae den, som sviger!*
*Og Skam faae den, som elsker Tvang*
*Og hader Piger, Viin og Sang!*
*En Skaal for Dig min kjække Ven,*
*Og for de norske Piger!* 
*Og nok en Skaal for Norges Fjeld,*
*For Klipper, Snee og Bakker!*
*Hør Dovres Echo raabe: «Held!»*
*For Skaalen tre Gang takker.*
*Ja tre Gang tre skal alle Fjeld*
*For Norges Sønner raabe Held;*
*Endnu en Skaal for Dig mit Fjeld,*
*For Klipper, Snee og Bakker*

Innspillinger
-------------

| År | Sangtittel | Albumtittel | Artist | Platetype | Platemerke og katalognummer |
| --- | --- | --- | --- | --- | --- |
| Sept. 1909 | «For Norge Kjæmpers Fødeland, vi denne Skaal vil tømme» |  | Halfdan Rode med orgel | Akustisk 78-plate | Gramophone 2-82757Gramophone 282253 |
| 1995 | «Norges Skaal» | *Norges skål! – Norske drikkeviser gjennom 200 år* | Sangselskabet Guldbergs Akademiske Kor | CD | GAK 195 |
| 2004 | «Norges Skaal» | Evige Asatro | Glittertind | CD | KARMA052 |
| 2020 | «Norges skaal» | Norges Bedste | Den norske Studentersangforening | Digital utgivelse |  |

Referanser
----------

1. 1 2  Karsten Alnæs - Historien om Norge, bind 2 (1997). Gyldendal Norsk Forlag (ISBN 82-05-23029-3)
2. ↑  «Opplysningstidens drikkevise : en misforstått genre?» artikkel av Øyvind Norheim 2000, bind Q i serien med foredrag fra P2-akademiet, s. 23-34, utgitt av Nrk kultur.

| * v
* d
* r
Norges flagg Nasjonalsanger og hymner for Norge |
| --- |
| Nasjonalsanger | 
* «Sønner av Norge»
* «Ja, vi elsker dette landet»

 |
| Andre hymner | 
* «Norge i rødt, hvitt og blått»
* «Norges Skaal»
* «Blandt alle Lande»
* «Vi ere en Nation vi med»
* «Kongesangen»
* «Gud signe vårt dyre fedreland»

 |